Geen politieke vergaderings by skole - Ministeries - Republikein
Monday, November 11th, 15:47:26
Geen skool mag onder enige omstandighede vir politieke vergaderings en veldtogte of fondsinsamelings vir politieke gewin gebruik word nie.
Ook mag leerlinge nie op skoolgronde oor politieke aangeleenthede toegespreek word nie.
Die ministerie van onderwys, kuns en kultuur het by monde van sy uitvoerende direkteur, me. Sanet Steenkamp, ernstige kommer uitgespreek oor die "ongekoördineerde toegang van groepe en veral politieke partye op skoolgronde" onder die voorwendsel van motiveringspraatjies vir leerlinge en onderwysers.
Hoewel die ministerie die grondwetlike reg op vryheid van assosiasie erken, sê Steenkamp "ons mandaat is om 'n veilige skoolomgewing vir elkeen te verseker".
"Skole is sensitiewe en veilige omgewings en die ministerie moet die kritieke rol van verantwoordelikheid teenoor leerlinge vervul," sê sy.
Die ministerie het in die lig hiervan 'n beroep op bestuur op streek- en skoolvlak gedoen om te waak teen politieke aktiwiteite op skoolgronde.